K mesiacu úcty k starším

Keď jeseň lístie sfarbí dozlata

a hmlisté ráno o jasný pohľad z okna ma pripraví,

keď šat svoj zhodí lipa košatá,

to leto horúce jeseň krásna i chladná nahradí.

Koľko už jarí, liet, jesení, zím

prežil som vo svete, čo stvoril Boh lásky a milosti,

tie roky života prežil som s Ním,

dnes vďačný som za všetko: za časy biedy i hojnosti.

Vrásky aj šediny zdobia mi tvár.

Života jeseň už stáva sa súčasťou môjho bytia...

I tú však prijímam sťa Boží dar,

veď Božie oči jak vtedy, i teraz viem, že ma vidia.

Iba o jedno v modlitbe žiadam:

Nezavrhni ma v čase staroby, môj Pane, neopusť!

Tvoju len vôľu plním a hľadám,

za život, čos´ požehnal, zaspievam chválospev z svojich úst.